Habakuk - Aceh Bible - Old Testament / Habakkuk-3\nNyoe kheueh doá Habakuk:\n2 Ya TUHAN, ulôn deungoe keuhai buet-buet Droeneueh, teuma rasa khitmat sampoe peunoh lam até lôn. Kira jih buet nyang rayeuk nyan Droeneueh ulang lom dan Droeneueh peuleumah bak jamén kamoe nyoe. Bah kheueh kamoe nyoe Droeneueh gaséh bahpi Droeneueh seu uem até.\n3 Droeneueh Allah Nyang Mahasuci teuka di Téman, Droeneueh teuka di gunong-gunong Paran. Langét peunoh ngon keuagongan Droeneueh; bumoe peunoh ngon puja dan pujoe ubak Droeneueh.\n4 Droeneueh teuka ngon cahya muble-ble, lam jaroe Droeneueh jiteubiet cahya geumilang, disinan kheueh neusöm kuasa Droeneueh.\n5 Neuyue peunyakét jijak dikeue Droeneueh dan mawöt jiseutôt dilikot Droeneueh.\n6 Meunyoe Droeneueh neupiôh, bumoe meugeunta; meunyoe Droeneueh neupandang, bansa-bansa teukeujot raya. Gunong-gunong nyang abadi habéh teuprah-prah; bukét-bukét nyang keukai pih jipeumiyueb droe, bak bukét-bukét nyan kheueh Droeneueh neujak yoh phon jamén purba.\n7 Ulôn ngieng rakyat Kusyan ka teuka teumakot, dan ureuëng Midian yo ngon teuôt.\n8 Ya TUHAN, sabab laôt kheueh Droeneueh jiék darah? Atawa sabab krueng-krueng kheueh Droeneueh reujang beungéh? Neuék lam awan sibagoe guda dan geuritan prang, watée umat Droeneueh neupeumeunang.\n9 Aneuk beude Droeneueh ka neukeubah, dan panah Droeneueh ka siab keu neutimbak. Laju bumoe Droeneueh prah sampoe jeuet na padub boh krueng.\n10 Teungieng ubak Droeneueh, gunong-gunong meuguncang nibak langét jitron ujeuen lagée teuro. Ié nyang na dimiyueb tanoh meugrum-grum jimeusu, geulumbang meugulong-gulong dan meubura-bura.\n11 Cahya aneuk-aneuk panah Droeneueh jiplueng ngon bagaih, kapak Droeneueh muble-ble meukilat-kilat, dan jipiôh kheueh mata uroe dan buleuen di teumpat droe.\n12 Deungon beungéh that Droeneueh laju neurawoh bansaboh bumoe; bansa-bansa neugilo-gilo deungon seu uem até.\n13 Droeneueh neulangkah maju keu neupeubeubaih umat Droeneueh dan keu neupeuseulamat raja nyang Droeneueh piléh. Neuheuntam sampoe reubah peumimpén ureuëng durjana, Droeneueh sampôh habéh bubena murit jih awaknyan.\n14 Panah-panah Droeneueh teutimbak sampoe beusot peumimpén pasokan lawan watée sipa-i awaknyan teuka nyang teuga lagée angén badée, mangat kamoe jipeu crebre. Awaknyan jikém-kém deungon galak lagée ureuëng nyang deungon seungab-seungab jiteugom ureuëng nyang hana sapeuena.\n15 Deungon guda Droeneueh neubloh-bloh lam samudra raya dan laôt yang putéh meukuboh busa.\n16 Ban teudeungoe nyan, até ulôn meudok-dok dan bibi ulôn yo meumet-met. Ulôn ka jeuet keuleumoh hana teunaga, gaki ulôn meugantoh, dipat mantong ulôn jak. Ulôn lôn preh deungon teunang huköman Po teu Allah ateueh ureuëng nyang seurang.\n17 Bahpi bak ara hana jimeuboh dan bak anggô hana anggô jih, bahpi musém pot boh zaiton hana meuhase dan hase gandom di ladang lumpah keucewa, bahpi bubiri-bubiri maté banmandum dan uempueng-uempueng beulatang peulara hana meuasoe,\n18 ulôn geumbira sabe, sabab Droeneueh TUHAN Po teu Allah nyang peuseulamat lôn.\n19 Droeneueh neubri keu lôn teunaga lagée gaki rusa, gaki ulôn neupeuteuga. Droeneueh neubimbéng ulôn jeuet aman watée ulôn jak bak gunong-gunong.